É ngab sí bɔ́n bə́ Ísraɛ̂l bə́ ngábi á ńnǎm Kanǎŋ, é ngab sí fada Eleazâr bân Yosué, mɔ́n Nun ai bətə́bə̄ bə́ ósú yā mə̄ndá mə́ bǒd yā Ísraɛ̂l, bə́ ngávə́ bɔ̄, ńdzɔ̄ nyí. 2Bə́ bwé ngám ású ngab məsí mə́tē anə́ ḿból Ńtondôbə a ngábénde ânyǔ Mósɛs ású mə̄ndá mə́ bod ebǔl ai efas. 3Amú Mósɛs a ngáman və́ mə̄ndá mə́ bod mə́bɛ̄ ai efas é ngab sí dzābá á Yórdan á yād, səsalá hə bɔ́n bə́ Lévi ḿbɔ̄ a ndzí kig və́ ngab sí á bə́ kaba bɔ́. 4Amú bɔ́n bə́ Yósəb bə́ ngábə́ mə̄ndá mə́ bod mə́bɛ̄, Manasé ai Efraím, ńdɔ̄ hḿ bá ndzí kig və́ bɔ́n bə́ Lévi ngab sí á ńnam səsalá hə bətísɔn nə́ bə́ tɔ̄bɔ étēde ai mə́dîga mə́ ngábə́ tsâ válā, ású biyə́m byábá ai byə́m byábá. 5Ńdɔ̄ bɔ́n bə́ Ísraɛ̂l bə́ ngábɔ ḿból Ńtondôbə a ngábénde Mósɛs, ńdɔ bə́ ngákaban ǹnam. 6Ńdɔ̄ bɔ́n bə́ Yúda bə́ ngákə̄ ábə Yosué á Gilgal, ńdɔ Kaleb, mɔ́n Yefunɛ, mǎn Kenizít, á ngādzó ai nyé nâ: “Wayəm ḿból Ńtondôbə a ngákɔ́bɔ ai Mósɛs, mod Zambá, ású dáma ai ású dóe á Kades Barnéa. 7Mə ngábə́ ókala bisəb məwóm mə́nyi eyɔŋ Mósɛs, etúgā Ńtondôbə, a ngálóm mā, a tíege á Kades Barnéa nə́ mə́ kə fə́b ńnam ví, ńdɔ̄ fə mə ngáman nyé tíē bə́bə́lá ásə. 8Á kə̄ kwí é bə̄bə́dzāŋ bíā bɔ́ bī ngábɛ́d bə́ ngasuu ayɔŋ ngul á sí ḿfág wáma, mə mə biege[1] hə kíŋ Ǹtondôbə, Zambá wama. 9Amǒs tē ńdɔ̄ Mósɛs a ngákan sɔŋ, nyé nâ: “Yəmə́ naa é sí ákǒl dóē látidi yayi bɔ̌ ngab sí dzóe, ai bɔ́n bóe á ńnomó etɔá, amú ō bīē hə kíŋ Ǹtondôbə Zambá wama”. 10A tádigi hḿ ábǒg tē, ńdɔ Ǹtondôbə a ngákála ma enyiŋ anə́ ḿból á ngākag. Ká Ńtondôbə á kan sɔŋ te aná, mim̀bú mə̄wóm mə́nyi ai mítán, hálā Ísraɛ̂l a wulugu á ńkōd ńnam, bəbə́gə̄ hḿ naa étɔ̄á dzī mə ńtɔa yǎ bisəb məwóm mwomo ai bítán. 11Ngul e ngə́lə ma á nyɔ́l anə́ ámōs Mósɛs á ngálóm mā. Ábím ngul mə ngábə́ bələ́ ábǒg tē, abím tē ńdɔ̄ fə mə ngə́lə́ mə́ bələ́ étɔ̄á dzī, nə́ mə́ bɔ bitá, mə kələ, mə zaa. 12Abǒg á kwí yǎ naa ó və ma ńkōl Ńtondôbə a ngádzó ámǒs tē, o ngáwóg ámǒs tē nâ Anakít bə́ ngábə́ wē, ai miǹgungúl bə́tísɔn; hədá ngə́ Ńtondôbə a nə ai ma ngǎm, mayi bɔ́ mǎn təgə anə́ ḿból Ńtondôbə a ngádzó.”